## Uredba o obvezi ispitivanja naoružanja, streljiva i opreme

### NN 56/1992 (17.9.1992.), Uredba o obvezi ispitivanja naoružanja, streljiva i opreme

# VLADA REPUBLIKE HRVATSKE

Na temelju članka 23. stavka 2. Zakona o Vladi Republike Hrvatske ("Narodne
novine", br. 41/90, 8/91, 14/91, 53A/91 i 9/92), a u svezi članka
20. točke 16. Zakona o obrani ("Narodne novine", br. 49/91, 73/91
i 19/92), na sjednici održanoj 17. rujna 1992. godine, Vlada Republike
Hrvatske donijela je

## UREDBU

### o obvezi ispitivanja naoružanja, streljiva i opreme

Članak 1.

Ovom uredbom propisuje se obveza ispitivanja prototipa naoružanja, streljiva
i opreme vojnog i policijskog porijekla (u tekstu koji slijedi: sredstvo)
koje razvija i izrađuje pravna ili fizička osoba registrirana za izradbu
i proizvodnju sredstva (u tekstu koji slijedi: nositelj razvoja).

Članak 2.

Poslove ispitivanja prototipa sredstva za potrebe Hrvatske vojske i
Policije obavlja Komisija koju imenuju ministar unutarnjih poslova i ministar
obrane.

Članak 3.

Nositelj razvoja dužan je, po završetku razvoja, prototip određenog
sredstva prijaviti Komisiji iz članka 2. ove uredbe.

Uz prijavu za ispitivanje prototipa sredstva nositelj razvoja prilaže
podatke o internim ispitivanjima funkcionalnosti sredstva i njegovih tehničkih
osobina i pouzdanosti s nalazom taktičko-tehničkog zahtjeva ateste o materijalima
koji su ugrađeni u sredstvo i homologaciji sredstva prema pozitivnim propisima,
skraćeni tehnički opis sredstva, popis kompleta i privremeni naputak za
rukovanje i održavanje te prednacrt propisa o kvaliteti proizvoda.

Uz prijavu iz stavka 2. ovoga članka, nositelj razvoja prilaže i izvod
iz ugovora o izradbi sredstva kojima se normiraju tehničke značajke sredstva.

Članak 4.

Komisija po zaprimljenoj prijavi iz članka 2. ove uredbe, u svrhu upućivanja
sredstva na završna ispitivanja, ocjenjuje temeljem dostavljenih podataka
funkcionalnost, pouzdanost i cjelovitost sredstva i pripadajućih mu dijelova.

Komisija u roku od 15 dana od dana prijema prijave, donosi zaključak
o upućivanju sredstva na završno ispitivanje.

U slučaju da Komisija ocijeni da sredstvo ne udovoljava zahtjevima iz
stavka 1. ovoga članka, o nedostacima sredstva izvijestit će ministra unutarnjih
poslova i ministra obrane koji donose konačnu odluku o prijavi iz članka
3. ove uredbe.

Članak 5.

Komisija za svako sredstvo koje se upućuje na ispitivanje, izrađuje
Program ispitivanja i o njegovom sadržaju upoznaje nositelja razvoja sredstva.

Članak 6.

Nositelj razvoja sredstva snosi, u cjelini, troškove rada Komisije.

Članak 7.

Komisija će na završna ispitivanja pozvati nositelja razvoja i proizvodnje
sredstva, predstavnike taktičkog nositelja te druge stručnjake poradi davanja
objašnjenja i pružanja stručne pomoći.

Članak 8.

Komisija tijekom završnih ispitivanja može mijenjati Program ispitivanja
u suradnji s nositeljem razvoja u svrhu utvrđivanja kvalitetnije i cjelovitije
ocjene sredstva ili ostvarivanja uštede u radu Komisije.

Predsjednik Komisije dužan je u zapisniku obrazložiti promjene programa
u smislu prethodnog stavka.

Članak 9.

Komisija će prekinuti završno ispitivanje, ako rezultati i podaci prikupljeni
tijekom ispitivanja ukazuju da sredstvo ne udovoljava određenim parametrima
iz taktićko-tehničkih zahtjeva i prednacrtu propisa o kvaliteti proizvoda.

Komisija o prekidu završnog ispitivanja, izvješćuje ministra unutarnjih
poslova i ministra obrane te nositelja razvoja.

Komisija će u izvješću naznačiti sva poboljšanja sredstva koja je nositelj
razvoja sredstva dužan učiniti da bi se sredstvo moglo uputiti na ispitivanje.

Ministri iz stavka 2. ovoga članka, mogu donijeti odluku o prekidu razvoja
sredstva, ukoliko se sredstvo razvijalo za potrebe Ministarstva unutarnjih
poslova i Ministarstva obrane.

Članak 10.

Komisija po provedenom završnom ispitivanju, sačinjava izvješće ili
elaborat o završnom ispitivanju i usvajanju sredstva.

Izvješće ili elaborat iz prethodnog stavka sadrži nalaze i mišljenje
o ispitanom sredstvu te prijedlog o usvajanju sredstva ili potrebi njegova
usavršavanja.

Primjerak izvješća ili elaborata dostavlja se nositelju razvoja i proizvođaču
sredstva.

Članak 11.

Subjekti iz člana 10., stavka 3. ove urebe, mogu komisiji u roku od
15 dana po primitku izvješća ili elaborata o završnom ispitivanju, dostaviti
mišljenje o izvješću ili elaboratu.

Predsjednik Komisije će o dostavljenim mišljenjima izvijestiti ministra
unutarnjih poslova i ministra obrane.

Članak 12.

Nakon završnih ispitivanja, Komisija dostavlja ministru unutarnjih poslova
i ministru obrane nalaz i mišljenje o prototipu sredstva i elaborat iz
članka 10. ove uredbe.

Članak 13.

Temeljem dostavljenog nalaza i mišljenja iz članka 12. ove uredbe, ministar
unutarnjih poslova odnosno ministar obrane, donose Odluku o usvajanju sredstva
u naoružanje Ministarstva unutarnjih poslova odnosno Ministarstva obrane.

Članak 14.

Ministar unutarnjih poslova i ministar obrane mogu prije donošenja odluke
iz članka 13. ove uredbe, odrediti da se na prototipu sredstva obave dorade
i ispravke poradi ispunjavanja taktičko-tehničkih zahtjeva i uvjeta utvrđenih
u propisima o kvaliteti proizvoda.

Članak 15.

Ministar unutarnjih poslova i ministar obrane, propisat će način rada
Komisije iz članka 2. ove uredbe.

Članak 16.

Ova uredba stupa na snagu osmoga dana od dana objave u "Narodnim
novinama".

Klasa: 213-04/92-01/01

Urbroj : 5030115-92-2

Zagreb, 17. rujna 1992.

Predsjednik

**Hrvoje Šarinić, v. r.**

Uredba, NN 56/1992-1483
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)